  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 27-тӥ южтолэзе, Театрлэн дунневыл нуналаз, Ижкарын «Театральное Приволжье» фестивальлы (6+) йылпумъянъёс лэсьтӥзы но вормисьёсты шараязы. Туэ ужрадэ 8 сюрс 700 артист пыриськиз. Со сярысь Удмуртиысь тӧролэн но кивалтэтлэн пресс-службазы ивортӥз. Фестивальлэн финалаз Приволжск федерал округысь улосвылъёсысь нылпиослэн но егитъёслэн театр коллективъёсынызы дасям 28 спектакль пыриськиз.  Улосвылъёслэн возьматонъёссы финалистъёслэн видеооткрыткаосынызы кутскизы. Бӧрысь онлайн-трансляция дыръя улосвылъёсысь жюрилэн ёзчиоссы номинациосъя вормисьёсты нимазы. Вань баллъёсты лыдъяса, «Лучший молодёжный театр» номинациын устоосыз луизы: 1-тӥ инты – Самара улосвылысь «Форма Т» театр «Вдовы» спектаклен; 2-тӥ инты – Марий Элысь «Цветик-семицветик» крезьгур театр «Цветик-семицветик» спектаклен; 3-тӥ инты – Оренбург улосвылысь студентъёслэн «Горицвет» йӧскалык театрзы «Игра любви и случая» сектаклен. «Лучший детский спектакль» номинациын устоосыз: 1-тӥ инты – Татарстанысь нылпиослэн «Апуш» бигер театр студизы «Волшебные сны Апуша» спектаклен; 2-тӥ инты – Самара улосвылысь пинал актёръёслэн «Аленький цветочек» образцовой мунё театрзы «Слово о полку Игореве» спектаклен; 3-тӥ инты – Саратов улосвылысь О. П. Табаков нимо нылпи театр студиысь «Феникс» группа «Дети войны» спектаклен. Нылпиослэн но егитъёслэн театръёссы выль спектакльёс пуктыны грант басьтозы (1-тӥ инты понна 250 сюрс манет, 2-тӥ инты – 200 сюрс манет, 3-тӥ инты – 150 сюрс манет). Фестивале Ижкарысь «Мегаполис» центрысь «Птица» театр «Колибри-печаль» спектаклен но Удмурт кун университетысь творчествоя «Луна» огазеяськон «Живое» спектаклен пыриськизы. Удмуртиысь «Луна» огазеяськонысь Юрий Титов но Юлия Зайцева «Лучшее художественное оформление» номинациын вормисьёс луизы. Озьы ик фестиваль улсын «Лучшие режиссёрские работы», «Лучшие актёры», «Лучшие актрисы», «Лучшее музыкальное оформление» номинациосын, афишаосъя но плакатъёсъя вожвылъяськонын вормисьёсты бырйизы. Вормисьёслэсь, призёръёслэсь но финалистъёслэсь постановкаоссэс, тужгес но усто фишаосты но плакатъёсты фестивальлэн сайтысьтыз адӟыны луоз. Йылпумъян ужрадэз –  татын. «Театральное Приволжье» фестивальын вормисьёсты данъетан ужрад оштолэзе Пермьын ортчоз. Тодэ вайытом, Удмуртиын калык творчествоез азинтӥсьёсты «Душа Удмуртии» премиен пусийзы. Тегъёс: Театр пиналъёс егитъёс Удмуртия фестиваль ПФО  